《送杨梓人待制出守阆州兼寄嘉定宣慰家兄 其一》
元代·乃贤

簪笔三年侍禁林，分符还向蜀江浔。莫云尽处峨眉出，春雪消时灌口深。

铃阁雕盘香冉冉，台门画戟昼森森。锦屏山下多遗迹，好觅城南老杜吟。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。